
Parlamentul  României

Camera  Deputaţilor

Comisia pentru industrii si servicii






                 Bucureşti, 27.05.2009





                                                               Nr.23/241/2009
AVIZ

asupra proiectului de Lege pentru aprobarea Ordonanţei de urgenţă a Guvernului nr.23/2009 privind înfiinţarea Fondului Român de Contragarantare


În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru industrii şi servicii a fost sesizată, în procedură de urgenţă, pentru aviz care va fi transmis Comisiei pentru buget, finanţe şi bănci şi Comisiei pentru politică economică, reformă şi privatizare, cu proiectul de Lege pentru aprobarea Ordonanţei de urgenţă a Guvernului nr.23/2009 privind înfiinţarea Fondului Român de Contragarantare, transmis cu adresa nr. P.L.x. 265 din 13 mai 2009, înregistrat sub nr.23/241 din 14 mai 2009.


Consiliul Legislativ, cu avizul nr.274 din 02 aprilie 2009, a avizat favorabil proiectul de ordonanţă de urgenţă, cu observaţii şi propuneri, care au fost preluate de iniţiator.


Senatul, în calitate de primă Cameră sesizată, a adoptat proiectul de lege în şedinţa din 11 mai 2009, cu amendamente.


Proiectul de lege are ca obiect de reglementare constituirea Fondului Român de Contragarantare, ca instituţie financiară nebancară, ce are drept scop instituirea unui sistem de contragarantare care să acopere maxim 80% din riscurile financiare ce decurg din garantarea creditelor şi altor instrumente financiare obţinute de persoane juridice române.

Fondul este administrat în sistem dualist de un consiliu de supraveghere alcătuit din 7 membri şi un directorat alcătuit din 3 membri. Membrii directoratului nu pot fi concomitent şi membri în consiliul de supraveghere. Membrii directoratului sunt persoane fizice. Mandatul este de 4 ani şi poate fi reînnoit.

În cazul în care Fondul obţine profit, acesta se va folosi exclusiv la majorarea capitalului social.

Anual, Fondul trebuie să prezinte Guvernului raportul de activitate pe anul precedent şi programul de activitate pentru exerciţiul următor.



Examinarea proiectului de lege a avut loc în şedinţa comisiei din data de 26 mai 2009. 



În urma dezbaterilor, membrii comisiei au hotărât, în unanimitate, avizarea favorabilă a proiectului de lege, cu un amendament admis prezentat în anexă.



Prin obiectul de reglementare şi conţinutul său, proiectul de lege face parte din categoria legilor ordinare.



În conformitate cu prevederile art.75 din Constituţia României, republicată, Camera decizională pentru acest proiect de lege este Camera Deputaţilor.

PREŞEDINTE,
Iulian Iancu
Consilieri parlamentari, 
Viorela Gondoş

Isabela Robe

A M E N D A M E N T E    A D M I S E

la proiectul de Lege pentru aprobarea Ordonanţei de urgenţă a Guvernului nr.23/2009
 privind înfiinţarea Fondului Român de Contragarantare

	Nr.

crt.
	Textul OUG nr.23/2009
	Textul adoptat de Senat
	Amendamente admise/
Autor
	Motivaţia

	0
	1
	2
	3
	4

	1.
	Art. 5. - (2) Pe durata funcţionării societăţii, statul român înţelege să nu deţină mai puţin de 51% din capitalul social. Cota de participare a statului român la constituirea capitalului social iniţial al Fondului este de 246,2 milioane lei din bugetul de stat şi 25,8 milioane lei din fondurile puse la dispoziţie de Comisia Europeană prin Programul PHARE 9711, Schema-pilot de creditare pentru IMM-uri, ca urmare a semnării acordurilor de exit, respectiv 68% din acţiunile societăţii.

	5. Articolul 5 va avea următorul cuprins:

Art. 5. - (2) Pe durata funcţionării societăţii, statul român deţine obligatoriu cel puţin de 51% din capitalul social şi drepturile de vot în adunarea generală. 

	Art. 5. - (2) Pe durata funcţionării societăţii, statul român deţine obligatoriu cel puţin de 51% din capitalul social şi drepturile de vot aferente, în adunarea generală corespunzător părţilor deţinute.
Dep.Iulian Iancu – PSD+PC

	Precizare necesară.

